ไฟแนนเชียลไดเจสต์
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เปรียบเทียบปรับ นายประสงค์ สุวิวัฒน์ธนชัย
21 ส.ค. 2555

ปรับ 80 ล้านอดีตกรรมการ UNIQ ปั่นหุ้น
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เปรียบเทียบปรับ นายประสงค์ สุวิวัฒน์ธนชัย กรณีสร้างราคาหุ้น บริษัท ยูนิค เอ็นจิเนียริ่ง แอนด์ คอนสตรัคชั่น (UNIQ) เป็นเงินจำนวน 80,995,415.67 บาท 
ก.ล.ต.ได้รับแจ้งจากตลาดหลักทรัพย์ว่า พบสภาพการซื้อขายหุ้น UNIQ ผิดปกติ ซึ่งเกิดจากคำสั่งซื้อขายผ่านบัญชีของบริษัทหลักทรัพย์ในต่างประเทศ 2 แห่ง 
ทั้งนี้ จากการตรวจสอบของ ก.ล.ต. พบว่า นายประสงค์ ได้รู้เห็นหรือตกลงให้ใช้บัญชีซื้อขายของนิติบุคคลต่างประเทศ 14 บัญชีที่ตนเองเป็นเจ้าของและเป็นผู้รับประโยชน์ โดยเปิดบัญชีไว้ที่ UOB Kay Hian Private Limited ประเทศสิงคโปร์ และ EFG Private Bank SA สาขาประเทศสิงคโปร์ ซื้อขายหุ้น UNIQ ในระหว่างวันที่ 20 ก.ค. 2552 ถึงวันที่ 7 เม.ย. 2553 ในลักษณะผลักดันและพยุงราคา รวมทั้งซื้อขายจับคู่กันเองระหว่างบัญชี ทำให้ราคาปิด 2.24 บาท ในวันที่ 17 ก.ค. ไปสูงสุดที่ 8.70 บาท ในวันที่ 6 พ.ย. 2552 หรือเพิ่มขึ้น 6.46 บาท และวันที่ 7เม.ย. 2553 ปิดที่ 4.48 บาท นอกจากนี้ ปริมาณการซื้อขายเฉลี่ยต่อวันได้เพิ่มขึ้นจาก 0.21 ล้านหุ้น เป็น 14.78 ล้านหุ้น ซึ่งพฤติกรรมมีลักษณะเป็นการอำพรางให้นักลงทุนหลงเชื่อว่า UNIQ ซื้อขายจำนวนมากและต่อเนื่อง 
ทั้งนี้ ก.ล.ต. ขอขอบคุณ Monetary Authority of Singapore (MAS) และ Securities and Futures Commission, Hong Kong (SFC) ที่ให้ความช่วยเหลือในการรวบรวมข้อเท็จจริงและพยานหลักฐานที่เกี่ยวข้อง จนทำให้ ก.ล.ต. สามารถดำเนินการตามกฎหมายกับผู้กระทำผิดในกรณีนี้ได้
สำหรับนายประสงค์ เพิ่งลาออกจากการเป็นกรรมการ บริษัท UNIQ เมื่อวันที่ 14 พ.ค. 2555 และคณะกรรมการแต่งตั้ง น.ส.พิริยา สุวิวัฒน์ธนชัย เป็นกรรมการแทน ส่วนราคาหุ้น UNIQ ปิดที่ 2.08 บาท ณ วันที่ 20 ส.ค. 2555
TRU ลุ้นไตรมาส 3 ออร์เดอร์เพิ่ม
นายสมพงษ์ เผอิญโชค กรรมการผู้จัดการใหญ่ บริษัท ไทยรุ่งยูเนี่ยนคาร์ (TRU) เปิดเผยว่า ในช่วง 6 เดือนแรกปีนี้ มีรายได้จำนวน 1,643 ล้านบาท เติบโต 34% สูงกว่าอุตสาหกรรมที่มีการเติบโต 30% โดยบริษัทขอรอดูผลงานในไตรมาส 3 ก่อน หากยังมีคำสั่งซื้อเข้ามาต่อเนื่องอาจมีการปรับเพิ่มเป้าของรายได้ แต่เชื่อว่าน่าจะโตไม่ต่ำกว่า 35% 
นิปปอนจ่าย 21 ล. ‘วิชัย ชัยสถาพร’ ลาออก
บริษัท นิปปอน แพ็ค (ประเทศไทย) หรือ NIPPON ชี้แจงตลาดหลักทรัพย์ กรณีคณะกรรมการบริษัท (บอร์ด) ชุดเดิม ได้มีมติอนุมัติให้ยุติการจ้างงานอดีตกรรมการผู้จัดการ วิชัย ชัยสถาพร เมื่อเดือน เม.ย. 2555 และได้จ่ายเงินชดเชยในอัตรา 36 เท่าของเงินเดือน คิดเป็นจำนวนเงิน 20.99 ล้านบาท
ที่ประชุมบอร์ดวันที่ 12 เม.ย. 2555 ได้ให้เหตุผลว่า มีการเปลี่ยนผู้ถือหุ้นใหญ่ และได้จัดทำเอกสารการจ่ายเงินชดเชยพร้อมทั้งเช็คสั่งจ่ายลงวันที่ 18 เม.ย. 2555 ในช่วงเย็นวันนั้นเลยก่อนวันหยุดสงกรานต์ สำหรับนายวิชัยเป็นผู้ทำให้บริษัทเสียหาย โดยการยักยอกเงิน 179.6 ล้านบาท และศาลอาญาได้พิพากษาจำคุกถึง 20 ปี